**מבחן בית בהיסטוריה: פיתוח דיעה אישית על תופעת הלאומיות**

מבוא

בחודש האחרון למדנו על תופעת הלאומיות כפי שהתרחשה באירופה של המאה ה-19. למדנו על האופן בו איגדה אנשים סביב מכנה משותף, תוך שהיא משנה סדרי עולם ומעניקה זכויות להמונים, ביטלה את המעמדות והעניקה ריבונות לאנשים שהיו נתינים חסרי מעמד. הלאומיות עיצבה את המפה המדינית של אירופה ואת האופן בו בני אדם תפשו את עצמם לכל אורך המאה ה-20 ועד ימינו.

עם זאת, הלאומיות גם מואשמת בהיותה האידיאולוגיה שהובילה לסדרה של מלחמות בעת המודרנית, ובראשן שתי מלחמות עולם שגבו יחדיו מחיר של כ-80 מיליון קורבנות. זעזוע זה של האנושות הוביל ליצירת רעיון חדש שנועד להשכין שלום באירופה (ובעולם). רעיון זה מזהה בלאומיות גורם מבדל, המסכן את שלום העולם ומציע במקומו גוף על-לאומי, המבוסס על רעיונות הנאורות וההומניזם, שיקדם שיתוף פעולה בין עמים ומדינות. רעיון זה, המדגיש את המשותף והדומה בין בני האדם, בא לידי שיא בהקמתו של האיחוד האירופי (1993), המתקיים עד ימינו והביא לשקט בטחוני, צמיחה כלכלית, ערבות בין אנשים ועוד.

לצד התחזקות האיחוד האירופאי והרצון של מדינות רבות להצטרף אליו, מתחזקים גם כוחות לאומיים ולאומניים, המבקשים להדגיש את הגורם המייחד ומבדיל בין העמים. באגף המתון של הכוחות הלאומיים המתחזקים מצויים גופים גדולים כגון דונלד טראמפ בארה"ב (שמקדם מדיניות נגד מהגרים לארה"ב, תחת הסיסמא "אמריקה לאמריקאים") ותנועת הברקזיט באנגליה (שהביאה לכך שאנגליה תפרוש מהאיחוד האירופי בשנה הקרובה), אך בשנים האחרונות גם מורגשת עליית מפלגות ימין קיצוניות ולאומניות, כגון מפלגת "החירות הלאומית" בצרפת, מפלגת "אלטרנטיבה לגרמניה" בגרמניה, מפלגת "השחר המוזהב" ביוון, מפלגת "החירות" באוסטריה ועוד.

בשורה התחתונה: באירופה מתקיים דיון ער לגבי הלאומיות – יש כאלו המזהים בה אידיאולוגיה לא-רלבנטית, במקרה הטוב, ואף מסוכנת, במקרה הרע. לעומתם, יש המזהים בה את הרגש הטבעי של האדם, וכזו המאפשרת סדר מדיני בעולם שבו יש שוני ומגוון בין אנשים.

דיון זה מתקיים גם בישראל, בה כלל המפלגות הפוליטיות היהודיות, מזדהות עם האידיאולוגיה הלאומית-ציונית, אולם יש גם כאלו כאלו המתריעות מפני מה שהן רואות כגילויי לאומנות בחברה ובפוליטיקה הישראלית. כך למשל מואשמים ארגונים כגון להב"ה ולה-פמיליה בלאומנות, ויש כאלו המאשימים אף מפלגות ימין בלאומנות. אישום זה מוטח גם במפלגות חזקות כגון "הליכוד" ו"הבית היהודי", אך ביתר שאת במפלגת "עוצמה יהודית". מפלגות אלו טוענות שהן אינן לאומניות אלא לאומיות, משמע מקדמות את האינטרסים החיוניים של העם היהודי, ועל כן, מפלגות לגיטימיות. הן רואות במבקריהן גורמים המסכנים את אחדותו של העם היהודי ואת זהותה היהודית של מדינת ישראל.

בעבודה זו תדונו בלאומיות ובלאומנות. תחילה תבררו את השפעתה של הלאומיות בראשית דרכה, תוך שתבחנו את תרומותיה מול פגיעותיה, באנשי אירופה של המאה ה-19. אחר כך, תבררו מה ההבדל בין לאומיות ולאומנות, תוך שתבחנו מפלגה אחת בישראל, תחת השאלה – האם זו מפלגה לאומית או מפלגה לאומנית?

בעבודה זו תבחנו את ההשפעות השונות האפשריות של האידיאולוגיה הלאומית , תוך שתעמדו על המבדיל בין פניה היפות לפניה המסוכנות. תעסקו בשני מקרי בוחן: האחד - היסטורי, ומחוץ להקשר הישראלי (אירופה "במאה ה-19 הארוכה"), והשני - עכשווי, וכל-כולו בהווייה הישראלית (מפלגת "עוצמה יהודית" בישראל). בסופה של העבודה תידרשו להציג את עמדתכם האישית ביחס לתופעת הלאומיות.

חלק א'

"המאה ה- 19 הארוכה" (1789-1918) מכונה בידי רבים כ"עידן הלאומיות", משום שבמהלך תקופה זו החלה התעוררות של עמים רבים לכדי תנועות לאומיות, אשר הביאו להקמת מדינות לאום ראשונות. בתקופה זו הפכה האידיאולוגיה הלאומית למסד שעליו נשען העולם המדיני, מאז ועד ימינו. על כן, הסתכלות על תקופה זו מהווה כר מצויין לבחינת ההשפעה של לאומיות על בני התקופה.

* **המשימות:**

כדי לבחון את שאלת המחקר (תרומות פגיעות של הלאומיות הלאומיות), עליכם לקחת כמקרה בוחן את אירופה של "המאה ה 19 הארוכה" (1789-1918), כלומר את תקופת הזמן שבין המהפיכה הצרפתית (ראשית הלאומיות המודרנית) לסוף מלחמת העולם הראשונה. תיבחנו תקופה זו תוך בחינה באיזה אופן תרמה הלאומיות לאירופה ובאיזה אופן פגעה בה. במילים אחרות – עליכם למלא את המשימות הבאות:

1. **שלב איסוף הידע והצגתו:** מה היתה תרומתה של הלאומיות לאירופאים בשנים 1789-1918, ומה היתה פגיעתה של הלאומיות באירופאים, בשנים אלו.
2. **שלב הניתוח:** בהסתכלות על התרומות השונות של אידיאולוגיה זו – מהו כוחה החיובי? מדוע נמשכים אחריה אנשים? מה הפוטנציאל שהיא מביאה לאנושות?

בהסתכלות על הפגיעות השונות של אידיאולוגיה זו – מה כוחה השלילי? באיזה אופן היא מסכנת את האנושות?

* **מקורות מידע:**

מקור המידע לחלק זה הוא ספר הלימוד, עמודים 10-45. אם תרצו, תוכלו להשתמש בכל מקור מידע אחר (ובתנאי שבסוף כל פיסקה תציינו את מקור המידע שהזין פסקה זו).

מומלץ לקרוא את העמודים הללו ותוך כדי לעשות רשימה של הדברים החיוביים שנתנה הלאומיות לבני התקופה ולצד זאת רשימה של כל הדברים השליליים שגרמה הלאומיות לבני התקופה. כיוון שמדובר בעשרות עמודים, מומלץ לקרוא כל קטע ובסיומו לבחון האם ש מה להוסיף לרשימות שמולכם. רק אחרי מילוי הרשימה, להמשיך למקטע הבא.

בסוף הקריאה יש לקחת את הרשימה ולהפוך אותה לחיבור של כעמוד, בו תציגו דוגמאות רבות ככל האפשר לתרומה ולפגיעה של הלאומיות באירופאים של המאה ה-19.

חלק ב'

לאומיות נחשבת, בעיני רבים, כאידיאולוגיה חיובית. לאומנות, לעומת זאת, נחשבת כהקצנה מסוכנת של האידיאולוגיה הלאומית.

במקומות שונים בעולם, וגם בישראל, יש מפלגות שנחשבות בעיני עצמן כלאומיות, ונחשבות בעיני אחרים כלאומניות. כדי להבין מושגים אלו, וכדי לאמן עצמיכם באבחנה החשובה בין הלאומיות (הטובה) ללאומנות (המסוכנת), תידרשו לבדוק, כמקרה מבחן, את מפלגת "עוצמה יהודית" שהתמודדה בבחירות האחרונות לכנסת (אך לא הצליחה לעבור את אחוז החסימה).

* **המשימות:**

1. **שלב איסוף הידע:** קראו את מקורות המידע שיבהירו את המושגים לאומיות ולאומנות, ואת ההבדל ביניהם.
2. **שלב הצגת הידע:** הסבירו מהי לאומיות, מהי לאומנות ומה ההבדלים בין שני מונחים אלו.
3. **שלב השימוש ויישום הידע:** קראו את העקרונות של מפלגה "עוצמה יהודית" וכיתבו האם לדעתכם מפלגה זו היא מפלגה לאומית או מפלגה לאומנית. נמקו את דעתכם, תוך התייחסות למושגים לאומיות ולאומנות, ובמיוחד תוך התייחסות להבדל בין מושגים אלו.

**מקורות מידע:**

1. לעניין המושגים: חוברת הלימוד (עמ' 15 למעלה), הערך "לאומנות" בויקיפדיה, המאמר המצורף של בנימין נויברגר (מתוך אתר "מידה": <http://www.jsi.org.il/articles/לאומיות-ולאומנות/>). מי שרוצה באתגר גדול במיוחד, מוזמן לקרוא גם את הקטע ממאמרו של ישעיה ברלין, המופיע באתר מטח: <http://lib.cet.ac.il/pages/item.asp?item=17291> (בונוס לאלו שמאתגרים את עצמם ומשלבים בתשובתם התייחסות למאמר זה).
2. לעניין מפלגת "עוצמה יהודית": עקרונות המפלגה, מתוך מצע המפלגה כפי שהוא מופיע באתר של המפלגה: <http://www.ozma-yeudit.co.il/המצע/>

חלק ג'

כיתבו פיסקה שבה תדונו במושג הלאומיות ותציגו את עמדתכם האישית כלפיו: האם תפישת עולם זו היא חיובית בעיניכם או שלילית? מהי השפעתה עליכם באופן אישי (לחיוב/לשלילה)? האם צריך לחזק תפישת זו בישראל או שמא להחלישה? מדוע?

התבססו והדגימו על הידע שצברתם במהלך עבודה זו.

**בחלק זה יופיעו שתי פסקאות – בכל אחת מהן הדיעה של אחד מבני הזוג בצוות עבודה זו.**

**מחוון**

|  |  |  |  |
| --- | --- | --- | --- |
| **קריטריון** | **הסבר הקריטריון** | **מספר פסקאות**  **מוערך** | **ניקוד** |
| **הצגת פתיח-**  מהי השאלה בה יעסוק החיבור?  מדוע זו שאלה חשובה? | חלק א'  פסקת הפתיחה צריכה להציג את הנושא הנדון ואת חשיבותו לשם גיבוש העמדה האישית (חלק ג')  חלק ב'  פסקת הפתיחה צריכה להציג את הנושא הנדון ואת חשיבותו לשם גיבוש העמדה האישית (חלק ג') | 1 + 1 | 8 נק' |
| **איסוף והצגת הידע-**  איסוף ידע מתוך המקורות, בחירת הידע הרלבנטי לשם מענה על השאלה הנדונה, והצגת הידע באופן מאורגן ובהיר. | חלק א'  התייחסות לדוגמאות רבות ככל האפשר של תרומות ושל פגיעות, באנשי אירופה בתקופה הנדונה. יש לספר על כל דוגמא, אורך של לפחות פיסקה, בה יובאו נתונים היסטוריים, המרכיבים הצגת מונח היסטורי (כלומר מענה לחמשת הממים:  מי? מתי? מקום? מה קרה?). כמו כן, יש לציין מפורשות מה תרומת/פגיעת הלאומיות בדוגמא ספיציפית זו.  יש להתייחס ללא פחות משלוש דוגמאות של תרומות ושלוש דוגמאות של פגיעות.  חלק ב'  התייחסות לשני המושגים הנדונים (לאומיות ולאומנות) והתמקדות במבדיל ביניהם. | 9 + 3= 12 | 30 + 15= 45 נק' |
| **ניתוח-**  הוצאת מסקנה על בסיס הידע שנצבר. | חלק א'  מדובר בתובנה המתחוורת לנו לגבי טבעה של הלאומיות, כלומר הדברים החיוביים שהיא מביאה לבני האדם והדברים השליליים שהיא ממיטה עליהם.  אלו לא דוגמאות שניתן לתארן בהתייחס למקום או זמן מסויים, אלא תיאורים כלליים של פוטנציאל או סכנה הטבועים באופי התופעה.  חלק ב'  שימוש במושגים שנרכשו לשם יישום – כלומר שיפוט של מקרה בוחן אחד.  עליכם לקבוע, בהתבסס ותוך שימוש בידע שנרכש, האם מפלגה זו לאומית או לאומנית, וזאת בהתאם לקריטריונים המאפיינים לאומיות מול הקריטריונים המאפיינים לאומנות. | 2 + 2= 4 | 22 נק' |
| **הצגת עמדה אישית-**  הצגת דעתכם לגבי האידיאולוגיה הלאומית. | דעתכם באם זו אידיאולוגיה חיובית או שלילית, באם כדאי לחלק את העולם למדינות לאום וכד'. עליכם לבסס דיעה זו על הדוגמאות ההיסטוריות (ידע) ועל התובנות היוצאות מהן (ניתוח ההיסטוריה על ידיכם). | 2 | 10 נק' |
| מבנה וצורה | התייחסות לכלל החלקים הנדרשים בחיבור, כתיבה זורמת ולא בנקודות, ניסוח, משלב לשוני, חלוקה לפסקאות, סימני פיסוק, מילות קישור בין פסקאות, כתיב נכון, עברית תקינה. |  | 5 נק' |
| צורת הגשה פיזית | - דף שער ובו שם העבודה ותאריך הגשה  - מודפס גופן David גודל 12.  - רווח שורה וחצי או שתי שורות.  - מוגש בקלסר מהודק בתוך ניילונית. |  | 5 נק' |
| מועד ההגשה | העבודה תוגש ביום ה' 8.3.18  כל יום איחור יפחית 5 נק'  אחרי ה 15.3.18 לא תתקבל עבודה וציון התלמיד יהיה אפס. |  | 5 נק' |